Само неколико дана након потписивања мира, Владислав га је, на подстицај Јулијана Ћезаринија, одбацио јер га није прихватио папа. Западне земље већ су договарале поделу турских територија. Дубровчани су, на пример, молили Ђурђа да интервенише да добију Канину и Валону одакле су набављали жито. Ђурађ није учествовао у овом рату. Крсташи су на јесен 1444. године кренули заобилазећи Србију на челу са Владиславом. Мурат је брзо стигао из Мале Азије. Ђеновљани су га превезли преко Босфора за огромну суму. За сваког војника добили су по један златник. Одлучујућа битка вођена је 10. новембра 1444. године код Варне. Мурат је однео велику победу. Погинуо је угарски краљ Владислав, кардинал Јулијан Ћезарини, а Хуњади се једва спасао и побегао у Угарску. Након победе је Мурат одмах отишао у Малу Азију, а сина Мехмеда је оставио да управља европским деловима државе.